Sukkel jy met ongeduld? - WelstandWelstand
Tuis / Advies / Sukkel jy met ongeduld?
Sukkel jy met ongeduld?
Wat is geduld? Dit is die kapasiteit om vertraging, moeite en ergernis te aanvaar en te verdra. Ons almal ervaar daagliks situasies waar ons kapasiteit om geduldig te bly getoets word. Wanneer ons dan die toets dop en onsself aan ongeduld oorgee, lei dit tot uitbarstings van woede, wat altyd skadelik vir onsself, die mense rondom ons en ons menseverhoudinge is.
Algemene simptome van ongeduld sluit die volgende in: vlak asemhaling, gespanne spiere, rusteloosheid, irritasie of woede, angstigheid of senuweeagtigheid, haas en vinnige, ondeurdagte besluitneming. Al hierdie simptome is negatief van aard en kan dus nie goed vir jou en jou geliefdes se geluk en emosionele welstand wees nie.
Wanneer jy situasies met meer geduld hanteer, pas jy selfdeernis toe. Jy sal ook 'n kalmte ervaar wat jou help om die onvoorspelbaarheid van die lewe te hanteer sonder om soos 'n boot in stormagtige waters rondgegooi te word.
Hoe kan jy egter meer geduldig word?
Verander jou denkpatroon. Wanneer jy in 'n ry moet wag en voel dat jy ongeduldig begin word, kan jy om jou rondkyk en besef dat almal moet wag om gehelp te word. Herinner jouself daaraan dat dit nie realisties is om dadelik voor in die ry te wil wees nie en dat vyf minute se wag geen verskil in jou lewe sal maak nie. Kyk ook op jou horlosie. Wanneer ons ongeduldig is, dink ons soms dat ons al vir 'n halfuur wag, terwyl dit slegs vyf minute was.
Beoefen bewustheid. Dit beteken dat jy ten volle teenwoordig is in die oomblik waar jy jou bevind, en dit sonder oordeel aanvaar. Jy kan dit daagliks oefen deur te kies om midde-in 'n besige tyd te stop en met jou sintuie die oomblik te ervaar. Kyk na die sonsondergang en kies om nie in daardie oomblik aan ander dinge te dink nie.
Kultiveer empatie. Geduld help om empatie te bou. Wanneer jy geduldig is, leer jy verdraagsaamheid, en kan jy ander mense se gevoelens beter verstaan.
Gaan sit op 'n stil plek en dink aan iets wat jou kwaad of ongeduldig sal maak. Laat jouself toe om die emosies ten volle te ervaar. Dwing jouself om nie te reageer nie, maar om diep en rustig asem te haal. Gaan slaan dan 'n kussing of iets wat nie skade kan aanrig nie. Dink dan ook aan gesonde maniere om die situasie te hanteer wanneer dit weer voorkom. Visualiseer hoe jy die situasie op 'n positiewe manier hanteer.
Dink voordat jy praat of daardie kwaai e-pos tik. Partykeer praat ons sonder om aan die gevolge te dink. Wanneer ons eers die gevolge oorweeg, sal ons minder geneig wees om ander in die proses seer te maak.
Ken jou snellers. As jy weet wat is geneig om jou ongeduldig te maak, kan jy sulke situasies vermy, of harder probeer om bewustheid in die situasie toe te pas.
Leer hoe om te kalmeer. Begin deur stresverligting toe te pas. Wanneer jy onder voortdurige stres verkeer, sal jy oor die algemeen sukkel om kalm te bly. Oefen gereeld, gaan stap, speel met 'n troeteldier, of skryf jou gedagtes neer.
Moet dus nie wag totdat jy jouself in 'n frustrerende situasie aantref om geduld te leer beoefen nie. Jy moet jouself geestelik voorberei vir situasies voordat jy hulle teëkom. Jy sal dan gereed wees om meer geduldig te wees met geliefdes en vreemdelinge wat oor jou pad kom.
Accessible Psychology: http://accessiblepsychology.com/2017/04/why-patience-pays-part-one/
Psychology Today: https://www.psychologytoday.com/intl/blog/turning-straw-gold/201305/impatient-why-and-how-practice-patience